ເຮລິຄອບເຕີມາເລເຊຍ ຕົກ ເຮັດໃຫ້ 6 ຄົນ ເສຍຊີວິດ ຮວມທັງ ອະດີດທູດ ປະຈຳ ສຫລ
ພວກ​ເຫັນ​ເຫດການ ກ່າວວ່າ ​ເຮ​ລິ​ຄອບ​ເຕີລຳ​ນັ້ນ ລະ​ເບີດ​ຂຶ້ນກາງ​ອາກາດ ກ່ອນ​ຈະ​ຕົກລົງ​ສູ່​ພື້ນ​ດິນ ຢູ່ນອກ​ນະຄອນຫລວງ Kuala Lumpur.
ເຮລິຄອບເຕີລຳນຶ່ງ ເກີດອຸບັດເຫດຕົກລົງ ຢູ່ນອກນະຄອນຫລວງ ຂອງມາເລເຊຍ ເມື່ອຕອນຄ່ຳວັນເສົາວານນີ້ ເຮັດໃຫ້ທັງໝົດ 6 ຄົນຢູ່ໃນນັ້ນ ເສຍຊີວິດ ລວມທັງຜູ້ແທນສະພາຄົນນຶ່ງ ທີ່ເຄີຍເປັນ ເອກອັກຄະລັດຖະທູດປະຈຳສະຫະລັດ ພວກເຫັນເຫດການ ກ່າວວ່າ ເຮລິຄອບເຕີລຳນັ້ນ ລະເບີດຂຶ້ນ ກາງອາກາດ ກ່ອນທີ່ມັນຈະຕົກລົງສູ່ພື້ນດິນ ຢູ່ເມືອງ Semnyih ນອກນະຄອນຫລວງ Kuala Lumpur ໃນຂະນະທີ່ກຳລັງບິນ ກັບຄືນມາຈາກເມືອງ Kuantan ຢູ່ທາງພາກເໜືອຂອງປະເທດ ທ່ານ Jamaludding Jarjis ສະມາຊິກສະພາ ຜູ້ທີ່ໄດ້ເປັນ ເອກອັກ ຄະລັດຖະທູດ ປະຈຳສະຫະລັດ ຈາກປີ 2009 ຫາ 2012 ແມ່ນຜູ້ນຶ່ງ ໃນຈຳນວນ ພວກທີ່ຢູ່ໃນເຮລິຄອບເຕີນັ້ນ ບັນດາຜູ້ເຄາະຮ້າຍ ຍັງມີລວມທັງ ທີ່ປຶກສາຄົນນຶ່ງຂອງນາຍົກ ລັດຖະມົນຕີ Najib Razak ກະຊວງຂົນສົ່ງມາເລເຊຍ ກ່າວວ່າ ສົບຂອງຜູ້ເສຍຊີວິດ ທັງໝົດ 6 ຄົນ ເກັບກູ້ມາໄດ້ແລ້ວ ເຈົ້າໜ້າທີ່ກ່າວວ່າ ການສືບສວນສອບສວນຫາສາເຫດຂອງເຮືອບິນຕົກ ໄດ້ເລີ້ມຕົ້ນ ຂຶ້ນແລ້ວ